b'\n_START_ARTICLE_\nOrada\n_START_SECTION_\nMorfologia\n_START_PARAGRAPH_\nEls exemplars m\xc3\xa9s vells poden pesar 17,2 kg i passar dels 70 cm de longitud, tot i que la seua mida normal n\'\xc3\xa9s de 35._NEWLINE_T\xc3\xa9 el cos ovalat, comprimit per ambd\xc3\xb3s costats i de color gris platejat al ventre, verd blav\xc3\xb3s al dors i groc grisenc als flancs._NEWLINE_El cap \xc3\xa9s gran, arrodonit i amb la vora dorsal corbada. T\xc3\xa9 els ulls petits, les galtes escamoses i el preopercle sense escates. Boca baixa i molt poc inclinada. Llavis gruixuts. La primera filera de dents est\xc3\xa0 composta per 4, 5 o 6 ullals punxeguts, subjectes a unes fortes mand\xc3\xadbules. Les dents molars se situen despr\xc3\xa9s dels ullals, en 4 o 5 fileres. T\xc3\xa9 una gran taca negra a l\'origen de la l\xc3\xadnia lateral (la qual desborda per l\'opercle, on va subratllada per una \xc3\xa0rea vermellosa), una franja daurada entre els ulls (vorejada per dues zones fosques) i els extrems de la cua vorejats de negre. Musell fosc i de mida m\xc3\xa9s del doble de llarg que el di\xc3\xa0metre de l\'ull. Presenta una sola aleta dorsal. Onze espines i 13-14 radis tous a l\'aleta dorsal, i 3 espines i 11-12 radis tous a l\'anal. Aletes dorsal i anal amb la part anterior espinosa i la posterior tova. Aletes pectorals llargues i punxegudes. Cua en forma de "V". Entre 73 i 85 escates a la l\xc3\xadnia lateral fins a la base de l\'aleta caudal. Branquiespines curtes.\n_START_SECTION_\nEcologia\n_START_PARAGRAPH_\n\xc3\x89s una esp\xc3\xa8cie for\xc3\xa7a solit\xc3\xa0ria, eminentment litoral i de clima subtropical (62\xc2\xb0N-15\xc2\xb0N, 17\xc2\xb0W-43\xc2\xb0E), que viu sobre fons de sorra, roques o posid\xc3\xb2nies dels 0 als 150 m de fond\xc3\xa0ria (normalment, entre 1 i 30). A la primavera, pot fer incursions en llacunes i estuaris d\'aig\xc3\xbces salabroses i dolces. _NEWLINE_Es nodreix de peixos, crustacis i mol\xc2\xb7luscs, especialment de bivalves (com ara, musclos i ostres), els quals desenterra amb la seua cua per despr\xc3\xa9s triturar-ne les valves i menjar-se\'n la carn. Tamb\xc3\xa9 pot alimentar-se d\'algues i posid\xc3\xb2nies._NEWLINE_A Fran\xc3\xa7a, \xc3\xa9s depredada pel corb mar\xc3\xad gros (Phalacrocorax carbo)._NEWLINE_La reproducci\xc3\xb3 ocorre entre els mesos d\'octubre i desembre, i la maduresa sexual els arriba, als mascles, abans dels dos anys de vida (20-30 cm de llarg\xc3\xa0ria), i a les femelles, entre el segon i el tercer any (30-40 cm). Aquest fenomen s\'explica perqu\xc3\xa8 aquesta esp\xc3\xa8cie \xc3\xa9s hermafrodita i, en una primera etapa, actua de mascle i, posteriorment, de femella.\n_START_SECTION_\nUsos\n_START_PARAGRAPH_\n\xc3\x89s capturada amb canya, soltes, tresmalls, pesca submarina i, menys sovint, arrossegament, i cuinada cuita al vapor, fregida, rostida, bullida, enfornada o feta al forn microones. La seua talla m\xc3\xadnima legal de pesca \xc3\xa9s de 20 cm. \xc3\x89s una esp\xc3\xa8cie amb una producci\xc3\xb3 creixent en aq\xc3\xbcicultura a Gr\xc3\xa8cia, Xipre, It\xc3\xa0lia, l\'estat franc\xc3\xa8s i l\'estat espanyol (nom\xc3\xa9s a les illes Can\xc3\xa0ries se\'n van produir 700 t l\'any 2002 i 2.300 t el 2003). Per la seua forma i color, aquest peix, quan \xc3\xa9s venut sencer, no presenta risc de ser substitu\xc3\xaft per una altra esp\xc3\xa8cie i, fins i tot, la diferenciaci\xc3\xb3 entre moixarres salvatges i de piscifactoria es basa en la major o menor vivesa de la franja daurada que tenen entre els ulls. Aix\xc3\xb2 no obstant, quan l\'orada es comercialitza com a producte transformat pot haver-hi confusi\xc3\xb3 amb els derivats d\'altres esp\xc3\xa0rids (sobretot, amb el pagre -Pagrus pagrus-, Pagrus auriga, el pagre reial -Pagrus caeruleostictus-, Dentex gibbosus, etc.)._NEWLINE_Com que \xc3\xa9s una esp\xc3\xa8cie d\'aig\xc3\xbces temperades, es pot criar en piscifactories a la Mediterr\xc3\xa0nia._NEWLINE_En aquestes granges, les femelles reproductores poden pondre fins a 2 milions d\'ous per cada quilo de pes._NEWLINE_T\xc3\xa9 una carn blanca i ferma, la qual, per cada 100 g comestibles, t\xc3\xa9 un contingut d\'1,9% de greixos, 20% de prote\xc3\xafnes, 96 quilocalories i 0,40 mg d\'\xc3\xa0cids grassos omega 3.'